b'\n_START_ARTICLE_\nUtne kirke\n_START_SECTION_\nHistorie\n_START_PARAGRAPH_\nP\xc3\xa5 midten av 1800-tallet ble det lansert \xc3\xb8nske om en egen kirke p\xc3\xa5 vestsiden av S\xc3\xb8rfjorden. Styret i Kinsarvik sogn var enig i dette, men ville ikke bidra med \xc3\xb8konomisk st\xc3\xb8tte til prosjektet. Det tok derfor en del tid f\xc3\xb8r man kom videre med prosessen. F\xc3\xb8rst i 1885 ble det ved kongelig resolusjon gitt tillatelse til \xc3\xa5 bygge ny kirke, denne skulle da ligge i Utne. Ytterligere forsinkelser ble det som f\xc3\xb8lge av utfordringer med \xc3\xa5 skaffe til veie tomt og tilstrekkelig finansiering._NEWLINE_F\xc3\xb8rst i november 1892 kunne man skrive kontrakt med byggmester, det var Ivar Ivarson Opedal fra Lofthus som fikk det \xc3\xa6refulle oppdrag \xc3\xa5 bygge kirken._NEWLINE_5. juli 1895 kunne den nye kirken endelig vigsles av Fredrik Waldemar Hvoslef som den gang var biskop i Bergenhus stift._NEWLINE_I 1886 ble det ogs\xc3\xa5 gitt tillatelse til \xc3\xa5 anlegge kirkeg\xc3\xa5rd ved kirken som var blitt godkjent \xc3\xa5ret f\xc3\xb8r. Denne ble p\xc3\xa5begynt etter at kirken stod ferdig, og ble tatt i bruk f\xc3\xb8rst i 1902. I 1906 ble det ogs\xc3\xa5 oppf\xc3\xb8rt hestestall ved kirken._NEWLINE_Det er uvisst om det var installert kirkeorgel i kirken da den stod ferdig i 1895 eller om dette f\xc3\xb8rst kom noen \xc3\xa5r senere. I 1957 ble det gamle orgelet tatt ut og plassert p\xc3\xa5 Br\xc3\xa5volltunet i Kinsarvik. Inn kom et orgel som ble kj\xc3\xb8pt fra Kinsarvik kirke, men dette viste seg snart \xc3\xa5 v\xc3\xa6re i d\xc3\xa5rligere stand enn forventet. I 1971 ble det derfor innvilget anskaffelse av et helt nytt orgel med 17 registre.'